Ńdɔ Yosué á ngākódō á sí ai ǹdib kídí a tíé á Sitim ai bɔ́n bə́ Ísraɛ̂l bə́sə, ńdɔ̄ bə́ ngákə kwí á Yórdan, bə́ bómbó hālá ósúsúa yə̄ nâ bâdaŋ á yād. 2Á mvús məlú mə́lɛ́, bəsaŋ bə́kálara bə́ ngálodan á mīńkán, 3bâkə báyēdan ayɔŋ ábéndé dī nâ: éyɔŋ myǎyi yén bə́fada bə́ Lévi, bə́ bə̄gə́ Ézimbi Ámvóé Ńtondôbə Zambá wāān, mǐ kódogo é vóm mī nə́, mǐ ngákə myǎtoŋ bɔ́, 4ḿból yə̄ nâ mǐ yəm é zēn myāyəan kî, amú myā bə́ yǎ kig kíī zēn tě éyɔŋ efə́. Hədá, á zāŋ Ezímbí Ámvóé ai mínā, mǐ lígi afóla dzǎm bɔ̌ ńgūmā kílə́méra.” 5Yosué nyé ai ǹnam nâ: “Bɔán esob nyɔ́l, amú ókídí yā yób Ǹtondôbə a yi kúlī biyə̌ŋ bí mam á zāŋ dzāān.” 6Ńdɔ̄ fə Yosué á ngādzó ai bəfada nâ: “Nɔŋán Ezímbí Ámvóé, mǐ tə́bə ǹnam ósū.” Ńdɔ̄ bə́ ngánɔŋ Ezímbi Ámvóé, bə́ tə́bə́ ńnam ósū. 7Ńdɔ Ǹtondôbə a ngádzó ai Yosué nâ: « Ámōs dī mayi tádī naa mavə́ wa olugú á mís mə́ áyɔŋ Ísraɛ̂l ásə, nə́ bə́ yəm nâ mə nə ai wa, ḿból fə mə ngábə́ ai Mósɛs. 8Wayi kǎd bə́fada bə́ bə̄gə́ Árka Amvóé naa: Éyɔŋ myǎyi kwí á ńtsāg Yórdan mǐ tə́bəgə á Yórdan étē. 9Yosué nyé ai bɔ́n bə́ Ísraɛ̂l nâ: «Bɔ́án anə́ myāsúbu, mǐ vógólo bibúg bí Ńtondôbə Zambá wāān. » 10Yosué nyé nâ: «Myǎzu yə̌m naa Ǹtondôbə Zambá yǎ á və̌ a nə ai mínā, éyɔŋ myǎyi yén anə́ ā kə a bwé á mís máán áyɔ̌ŋ bə Kaŋánéan ai bə Hitít, ai bə Hivít, ai bə Perizít, ai bə Girgashít, ai bə Amorít ai bə Yebuzít: 11Árka Amvóé Ǹtondôbə yǎ sí ésə, a yi mína tə́bə̄ ósū á Yórdan. 12A tádigi étɔ̄á dzī, tóbán bod awômo ai bə́bɛ̄ á bibəgá yā Ísraɛ̂l, anə́ ébəgá anə́ mod.